## Rješenje Ustavnog suda Republike Hrvatske broj: U-III-2517/2003. od 16. siječnja 2004.

### NN 13/2004 (2.2.2004.), Rješenje Ustavnog suda Republike Hrvatske broj: U-III-2517/2003. od 16. siječnja 2004.

# USTAVNI SUD REPUBLIKE HRVATSKE

441

Ustavni
sud Republike Hrvatske, u Vijeću za rješavanje postupovnih pretpostavki za odlučivanje
o ustavnim tužbama, u sastavu sudac Milan Vuković, predsjednik Vijeća, te suci
Ivan Matija i Nevenka Šernhorst, članovi Vijeća, u postupku pokrenutom ustavnom
tužbom A. P. i S. P. iz S., koje zastupa Z. M., odvjetnik iz S., na sjednici
Vijeća održanoj dana 16. siječnja 2004. godine, jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1. Podnositelji su ustavnu tužbu podnijeli protiv
odluke Vlade Republike Hrvatske, klasa: 351-01/99-03/01 urbroj: 5030109-02-4 od
14. ožujka 2002. godine, a kojom se »V. i k.« d.o.o. S. odobrava stupanje u
posjed: dijela nekretnina označenih kao čest. zem. 3321/1 i čest. zem. 3319/1
obje upisane u z.k.ul.br. 6512 k.o. Split, dijela nekretnine označene kao čest.
zem. 4224/1 upisane u z.k.ul.br. 6468 k.o. Split i dijela nekretnine označene
kao čest. zem. 4226/1 upisane u z.k.ul.br. 6468 k.o. Split, prije pravomoćnosti
rješenja o nepotpunom izvlaštenju naznačenih ne­kretnina.

*Ustavna tužba nije dopuštena.*

2. Sukladno stajalištu Ustavnog suda Republike
Hrvatske izraženom u ovosudnim rješenjima broj: U-II-722/1995 (»Narodne
novine«, broj 41/97) i U-III-903/2000 (»Narodne novine«, broj 69/00), naznačena
odluka Vlade Republike Hrvatske autoritativna je i konkretna odluka s
neposrednim pravnim učinkom, dakle, upravni akt.

3. Navedeno proizlazi iz činjenice da odluku o
stupanju u posjed nekretnina prije pravomoćnosti rješenja o nepotpunom izvlaštenju,
temeljem odredbe članka 28. stavka 2. Zakona o izvlaštenju (»Narodne novine«,
broj 9/94, 35/94, 112/00 i 114/01), donosi javna vlast koja ovom odlukom izražava
svoju autoritativnu volju, u konkretnom slučaju obvezujuću za adresate odluke,
pri čemu je za pravni učinak ove odluke dostatna isklju­čivo volja samo jednog
subjekta, nositelja javne vlasti.

Također, odlukom o stupanju u posjed nekretnina prije
pra­vo­moćnosti rješenja o nepotpunom izvlaštenju rješava se konkretan, kako po
subjektima tako i po nekretninama o kojima se radi, određeni slučaj. Naime,
svaka takva odluka sadrži izreku o pravnim subjektima na koje se odnosi stupanje
u posjed nekretnina prije pravomoćnosti rješenja o izvlaštenju, čime je
individualizirana i odluka i pravna situacija u kojoj se ona donosi i na koju
se odnosi.

4. Prema tome, navedena odluka Vlade Republike
Hrvatske o stupanju u posjed nekretnina prije pravomoćnosti rješenja o
nepotpunom izvlaštenju ima karakter upravnog akta, protiv kojeg se pozivom na
odredbu članka 6. Zakona o upravnim sporovima (»Narodne novine«, broj 53/91,
9/92 i 77/92) može pokrenuti upravni spor pred Upravnim sudom Republike
Hrvatske.

5. Odredbe članka 62. stavaka 1. i 2. Ustavnog zakona
o Ustavnom sudu Republike Hrvatske (»Narodne novine«, broj 49/02 – pročišćeni
tekst, u nastavku: Ustavni zakon) propisuju:

»Svatko može podnijeti Ustavnom sudu ustavnu tužbu
ako smatra da mu je pojedinačnim aktom tijela državne vlasti ... kojim je odlučeno
o njegovim pravima i obvezama ili o sumnji ili optužbi zbog kažnjivog djela,
povrijeđeno ljudsko pravo ili temeljna sloboda zajamčena Ustavom ... (u
daljnjem tekstu: ustavno pravo). Ako je zbog povrede ustavnih prava dopušten
drugi pravni put, ustavna tužba može se podnijeti tek nakon što je taj pravni
put iscrpljen«.

Iscrpljivanje dopuštenoga pravnog puta postupovna je
pret­po­stavka dopustivosti zahtjeva ustavnosudske zaštite.

6. Tijekom ustavnosudskog postupka utvrđeno je kako
su podnositelji, propuštanjem pokretanja upravnog spora pred Uprav­nim sudom
Republike Hrvatske, u konkretnom slučaju propustili iscrpiti dopušteni pravni
put te je njihova ustavna tužba utvrđena nedopuštenom.

7. Slijedom
iznijetoga, a na temelju članka 72. Ustavnog zakona, riješeno je kao u točki I.
izreke, a rješanje iz točke II. izreke temelji se na odredbi članka 29.
Ustavnog zakona.

Broj: U-III-2517/2003
Zagreb, 16. siječnja 2004.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 13/2004-441